AVALIKU TEENISTUSE KOHTU MÄÄRUS
(esimene koda)
29. september 2009
Kohtuasi F‑64/09
Kay Labate
versus
Euroopa Ühenduste Komisjon
Avalik teenistus – Ametnikud – Sotsiaalkindlustus – Õnnetus- ja kutsehaiguskindlustus – Kutsehaigus – Tegevusetushagi – Avaliku Teenistuse Kohtu pädevuse puudumine – Kohtuasja saatmine lahendamiseks Esimese Astme Kohtule
Ese:      EÜ artikli 232 alusel esitatud hagi, millega K. Labate palub eelkõige: tuvastada, et komisjon on õigusvastaselt toimingu tegemata
jätnud EÜ artikli 232 tähenduses; kohustada komisjoni võtma meetmeid, et täita Euroopa Liidu Avaliku Teenistuse Kohtu 1. veebruari
2008. aasta määrust F‑77/07: Labate vs. komisjon (EKL AT 2008, lk I‑A‑1‑0000 ja II‑A‑1‑0000); menetleda käesolevat kohtuasja asjakohaselt eelisjärjekorras ning teha
kohtuotsus kuue nädala jooksul; kohustada võtma kõiki teisi vajalikke meetmeid; mõista kohtukulud välja komisjonilt.
Otsus: Saata hagi, mis registreeriti numbri all F‑64/09: Labate vs. komisjon lahendamiseks Esimese Astme Kohtule. Käesoleva kohtuastme kohtukulude kandmine otsustatakse edaspidi.
Kokkuvõte
Ametnikud – Hagi – Tegevusetushagi – Avaliku Teenistuse Kohtu pädevuse puudumine
(EÜ artiklid 232 ja 236; personalieeskirjad, artikkel 91)
Hagi, mille eesmärk ei ole isikut kahjustava meetme tühistamine, vaid see, et kohus tuvastaks, et tegemist on institutsiooni
õigusvastase tegevusetusega, ning kui sellele hagile eelnes EÜ artiklis 232 ettenähtud üleskutse toimingu tegemiseks ning
kui see selgelt esitati EÜ artiklil 232 põhinevana, on tegevusetushagi EÜ artikli 225 lõike 1 esimese lõigu ja Euroopa Kohtu
põhikirja artikli 51 esimese lõigu tähenduses, mis kuulub Esimese Astme Kohtu pädevusse.
Seda järeldust ei sea kahtluse alla asjaolu, et asjaomane kohtuvaidlus käsitleb töösuhet institutsiooni ja personalieeskirjades
nimetatud isiku vahel ning mis seetõttu kuulub EÜ artikli 236 kohaldamisalasse.
Küsimuse, kas sellises kohtuvaidluses võib hageja esitada tegevusetushagi, samas kui tal on personalieeskirjade artiklite 90
ja 91 alusel võimalus vaidlustada administratsiooni tegevusetus hagiga, mille ta esitab taotluse vaikimisi rahuldamata jätmise
otsuse peale, saab lahendada ainult kohus, kellel on pädevus teha otsus tegevusetushagi kohta, st Esimese Astme Kohus, mitte
Avaliku Teenistuse Kohus.
(vt punktid 20–23)
Viited:
Esimese Astme Kohus: 6. juuli 2009, kohtuasi T‑176/04 DEP: Marcuccio vs. komisjon (kohtulahendite kogumikus ei avaldata, punktid 23–27); 9. juuli 2009, kohtuasi T‑176/08: Infeurope vs. komisjon (kohtulahendite kogumikus ei avaldata, punktid 36–40).